1. *Η λέξη κοινότητα είναι καινοφανής και απαίσια, και να ποια είναι η ερμηνεία της: οι κάτοικοι που είναι υποχρεωμένοι στην καταβολή ενός τέλους προς τον άρχοντά τους, απαλλάσσονται απ’ αυτό έναντι της καταβολής μιας ετήσιας αποζημίωσης. Αν προβαίνουν σε ορισμένες παραβάσεις, απαλλάσσονται από την τιμωρία αφού πληρώσουν ένα νομίμως προκαθορισμένο πρόστιμο. Απαλλάσσονται επίσης από τις υποχρεώσεις που βαρύνουν τους δουλοπαροίκους. (χρονογράφος Γκιμπέρ της Νοζέν)*
2. *Εγώ ο Ερρίκος, κόμης της Τρουά, κάνω γνωστό σε παρόντες και μέλλοντες ότι έδοσα τα παρακάτω προνόμια στους κατοίκους που θα έρθουν να εγκατασταθούν στη νέα μου πόλη [...] κάθε άνθρωπος που θα κατοικεί σ’ αυτήν θα πληρώνει δώδεκα δηνάρια και ένα δέμα σανό ως αντίτιμο για την κατοικία του. Αν επιθυμεί να έχει ένα χωράφι για καλλιέργεια ή ένα κήπο, θα πληρώνει τέσσερα δηνάρια [...] θα έχει το δικαίωμα να πουλά ή να μεταβιβάζει την κατοικία του ή το αμπέλι του ή τον κήπο του. Οι κάτοικοι της νέας πόλης δεν θα επιστρατεύονται για τον πόλεμο, ούτε για οποιαδήποτε εκστρατεία στην οποία δεν θα είμαι ο ίδιος επικεφαλής. Τους παραχωρώ επίσης το δικαίωμα να εκλέγουν έξι εκπροσώπους (σκαβίνους) που θα διοικούν την πόλη και θα βοηθούν τον εκπρόσωπό μου (πρεβότο) στην απονομή της δικαιοσύνης. Κανείς ιππότης ή κανείς άρχοντας δεν θα έχει το δικαίωμα να υποχρεώσει ένα κάτοικο να βγει από την πόλη εκτός αν είναι δουλοπάροικός του ή αν του χρωστά καθυστερημένα τέλη. (1175)*
3. *Ο Γκοντρί θεώρησε απαραίτητο να εισπράξει από τους κατοίκους τα χρήματα που είχε πληρώσει στον βασιλιά, απαιτώντας από τον καθένα να πληρώσει ό, τι είχε καταβάλει για την εξασφάλιση των κοινοτικών προνομίων. Τα καταστήματα έκλεισαν.* *Οι άνθρωποι ήταν εξαγριωμένοι και συνομώτησαν για να εξοντώσουν τον επίσκοπο και τους ανθρώπους του. Ο επίσκοπος ειδιοποιήθηκε αλλά αγνόησε τον κίνδυνο. Στον αββά Γκιμπέρ της Νοζέν που τον παρακάλεσε να κάνει πέρα την οργή, απάντησε: «τι νομίζετε λοιπόν ότι μπορούν να κάνουν αυτοί οι άνθρωποι με τις εξεγέρσεις τους. Αν ο νέγρος δούλος μου ο Ιωάννης, πιάσει από τ’αυτί τον πιο δυνατό τους, ο φουκαράς δεν θα μπορέσει να βγάλει κίχ». Την επαύριο, Μεγάλη Παρασκευή το απόγευμα ξέσπασε μια εξέγερση στην πόλη. Ομάδες κατοίκων οπλισμένοι με ξίφη, τσεκούρια, τόξα, ρόπαλα και δόρατα, και φωνάζοντας το σύνθημα «Κονότητα», «Κοινότητα» επιτέθηκαν στο παλάτι του επισκόπου. Ο Γκοντρί, με τη βοήθεια μερικών ενόπλων, αμύνθηκε ρίχοντας βέλη και πέτρες στους επιτιθέμενους. Κατάλαβε όμως ότι έχανε το παιχνίδι, και αφού ντύθηκε με τα ρούχα ενός υπηρέτη, κατέβηκε στο κελάρι και κρύφτηκε μέσα σ’ένα βαρέλι, του οποίου ένας υπηρέτης κάλυψε το στόμιο. Αλλά οι αστοί έψαξαν παντού και τον ανακάλυψαν. Τον τράβηξαν από τα μαλιά και τον έβγαλαν έξω. Καθώς παρακαλούσε και υποσχόταν χρήματα για να του χαρίσουν τη ζωή, ένας από τους εξεγερμένους τον κτύπησε στο κεφάλι με ένα τσεκούρι πετάγοντάς του έξω τα μυαλά, και ένας άλλος του κατέκοβε το πρόσωπο. Η εξέγερση συνεχίστηκε με τη σφαγή ορισμένων ευγενών που υπηρετούσαν τον επίσκοπο, και την πυρπόληση του μεγάρου του.* (Διασκευή από το Γκιμπέρτ της Νοζέν, *Ιστορία της ζωής του*, β. ΙΙ κεφ. 8-10).